|  |
| --- |
| Til Finanstilsynet, hoering@ftnet.dkCcl vic@ftnet.dk og sbak@ftnet.dk. |

# Høringssvar: Høring over lov om ændring af lov om betalinger

DH har følgende bemærkninger:

Indledningsvis skal det bemærkes, at DH finder den af Erhvervsministeriet udførte ’Evaluering til brug for revision af kontantreglen’ mangelfuld. Flere vigtige argumenter fremført af DH er udeladt og hovedargumentet for ændringen af kontantreglen – røverier – er der ingen undersøgelse af. Kun en statistik, der bevæger sig i samme retning som før ændringen.

Generelle bemærkninger:

DH ser det som positivt, at betalingsmodtagere fortsat vil være forpligtet til at modtage betaling med kontanter, og at lempelsen ikke udvides. Vi vil dog gøre opmærksom på, at det stadig er en udfordring, at forpligtelsen ikke gælder i tidsrummet fra kl. 22 til kl. 06.

Der findes grupper af personer med handicap, der på nuværende tidspunkt er afhængige af at betale med kontanter, fordi de ikke kan bruge de alternative løsninger, der p.t. eksisterer.

Disse forbrugere er afskåret fra at kunne betale i aften- og nattetimerne. Derudover går udviklingen mod færre kontanter og flere digitale løsninger både fordi bemandede steder lukker, og ikke alle overholder kontantreglen i praksis.

Alternativer til kontanter

DH mener derfor, der er behov for at få udviklet alternativer til kontanter, som man kan bruge, hvis man ikke kan bruge de nuværende digitale løsninger. Det vil sige alternative løsninger, der både sikrer, at man ikke skal kunne håndtere en kode og løsninger, man kan bruge, hvis man ikke er digital.

Disse løsninger skal ikke erstatte kontanter, men skal kunne bruges sideløbende med kontanter på samme måde som f.eks. mobilepay og betalingskort bruges i dag. Det kan være flere forskellige løsninger til forskellige behov – eller en løsning, der kan det hele. Det vigtigste er, at alle behov er dækket. Desuden er der brug for en særskilt løsning i de sektorer, der lukker bemandede steder, som f.eks. transportselskabernes billetkontorer.

Vi foreslår, at man laver en tværgående projektgruppe med Erhvervsministeriet, Indenrigsministeriet, Finans Danmark og DH. Projektgruppen inddrager andre relevante parter som f.eks. Ældre Sagen, Rådet for socialt udsatte, Nationalbanken, Transportministeriet, Dansk Erhverv og Copenhagen Fintech i arbejdet. Projektgruppen skal begynde med at danne sig et overblik over de nuværende erfaringer både nationalt og internationalt. Baseret på disse erfaringer og brugerinddragelse skal projektgruppen udvikle en langsigtet teknologisk løsning, der kan fungere som alternativ til kontanter.

Tilgængelighed til nuværende alternative løsninger

Der er også behov for at sikre, at de nuværende digitale løsninger som f.eks. netbank, hæveautomater og mobile pay bliver tilgængelige, så de personer med handicap, der er digitale, kan bruge dem. Det gøres bl.a. ved en god implementering af EU’s Tilgængelighedsdirektiv.

Adgang til kontanter

Det bliver sværere og sværere at få fat i kontanter. Bankerne lukker deres kontantkasser og i filialerne henviser man til hæveautomater, og til at man kan få hjælp til at bruge dem. Hjælp er ikke en mulighed for de mennesker med handicap, der ikke kan huske en kode, da man skal have en kode for at bruge automaten. Og ofte er sproget for indviklet og teknisk på terminaler. Få hæveautomater er tilgængelige, hvilket betyder, at de ikke kan benyttes af personer med synshandicap.

DH mener derfor, der er behov for at sikre adgangen til kontanter. Dette kunne f.eks. gøres ved at pengeinstitutter, der opnår licens af Finanstilsynet til at operere som pengeinstitut skal leve op til krav i den finansielle regulering om, at man skal have fysiske filialer, eller at man skal have kontantkasser i de eventuelle filialer. En sådan forpligtelse findes i Sverige:

”Her har man besluttet at indføre lovgivning på området. I Sverige vedtog Riksdagen den 28. november 2019 en lovgivning, der pålægger de fem største kreditinstitutter i Sverige at sikre adgang til kontanter i "betryggende udstrækning" for både private og erhvervsdrivende. Konkret pålægges de fem største kreditinstitutter at sikre, at det dels er muligt for private at foretage kontanthævninger ("pladser for kontantudtag") og at det dels er muligt for erhvervsdrivende at indsætte kontantomsætning ("pladser for dagskasseindsætninger").” [[1]](#footnote-1)

Skulle ovenstående give anledning til spørgsmål, kan disse rettes til chefkonsulent, Monica Løland, på tlf.: 3638 8524 eller e-mail: mol@handicap.dk.

Med venlig hilsen

Thorkild Olesen
*Formand*

1. [**https://www.ft.dk/samling/20201/almdel/ERU/bilag/121/2303365.pdf**](https://www.ft.dk/samling/20201/almdel/ERU/bilag/121/2303365.pdf)**)** [↑](#footnote-ref-1)